Številka: 110-6/2023-6249-1

Datum: 26. 4. 2023

Na podlagi 58. člena Zakona o javnih uslužbencih (Uradni list RS, št. 63/07 - uradno prečiščeno besedilo, 69/08 - ZTFI-A, 69/08 - ZZavar-E, 65/08, 40/12 - ZUJF, 49/20 - ZIUZEOP, 61/20 - ZIUZEOP-A, 152/20 - ZZUOOP, 158/20 - ZIntPK-C, 175/20 - ZIUOPDVE, 203/20 - ZIUPOPDVE, 195/20, 28/21 - skl. US, 202/21 - odl. US, 206/21 - ZDUPŠOP, 3/22 – Zdeb, v nadaljevanju ZJU) **Republika Slovenija,** **Upravna enota Škofja Loka**, Poljanska cesta 2, 4220 Škofja Loka

objavlja javni natečaj za zasedbo prostega uradniškega delovnega mesta

**REFERENT v Oddelku za upravne notranje zadeve (šifra DM 22)** za nedoločen čas, s polnim delovnim časom

Kandidati, ki se bodo prijavili na prosto delovno mesto, morajo izpolnjevati naslednje pogoje:

* zaključeno srednje tehniško in drugo strokovno izobraževanje / srednja strokovna izobrazba ali srednjo splošno izobraževanje / srednja splošna izobrazba,
* 1 leto delovnih izkušenj,
* strokovni izpit iz upravnega postopka,
* obvezno usposabljanje za imenovanje v naziv,
* državljanstvo Republike Slovenije,
* znanje uradnega jezika,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev,
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe.

Delovne **izkušnje se dokazujejo** z **verodostojnimi listinami**, iz katerih sta razvidna **čas** opravljanja dela in **stopnja izobrazbe**.

Pri izbranem kandidatu se bo preverjalo ali ima opravljen strokovni izpit iz upravnega postopka. V skladu s tretjim odstavkom 31. člena Zakona o splošnem upravnem postopku (Uradni list RS, št. 24/06 - uradno prečiščeno besedilo, 105/06 - ZUS-1, 126/07, 65/08, 8/10, 82/13, 36/20 - ZZUSUDJZ, 61/20 - ZZUSUDJZ-A, 175/20 - ZIUOPDVE, 203/20 - ZIUPOPDVE, 3/22 - ZDeb) lahko na delavno mesto kandidirajo tudi osebe, ki nimajo opravljenega strokovnega izpita iz upravnega postopka pod pogojem, da bodo v primeru izbora na delovno mesto, navedeni strokovni izpit opravile najkasneje v treh mesecih od sklenitve delovnega razmerja.

Pri izbranem kandidatu se bo preverjalo, ali ima opravljeno obvezno usposabljanje za imenovanje v naziv, v nasprotnem primeru bo moral izbrani kandidat obvezno usposabljanje za imenovanje v naziv, v skladu s prvim odstavkom 89. člena ZJU opraviti najkasneje v enem letu od sklenitve delovnega razmerja.

Za delo na nepoložajnem uradniškem delovnem mestu »referent« zadostuje srednja raven aktivnega znanja slovenščine (tretji odstavek 3. člena Uredbe o potrebnem znanju slovenščine za posamezne poklice oziroma delovna mesta v državnih organih in organih samoupravnih lokalnih skupnosti ter pri izvajalcih javnih služb in nosilcih javnih pooblastil (Uradni list RS, št. 22/08).

Naloge delovnega mesta:

* vodenje enostavnih upravnih postopkov na prvi stopnji,
* izdajanje odločb na predpisanih obrazcih na prvi stopnji,
* opravljanje enostavnih upravnih nalog,
* opravljanje dejanj v zvezi z izdajanjem potrdil iz upravnih evidenc,
* opravljanje nalog povezanih z blagajniškim poslovanjem in vodenjem evidenc izdanega materiala,
* opravljanje dela na krajevnih uradih,
* opravljanje drugih nalog po nalogu vodje ali načelnika.

Kandidat vloži prijavo **na predpisanem obrazcu**, ki je sestavni del objave javnega natečaja in mora vsebovati:

1. izjavo o izpolnjevanju pogojev glede zahtevane stopnje izobrazbe, iz katere mora biti razvidna stopnja in smer izobrazbe ter leto in ustanova, na kateri je bila izobrazba pridobljena,
2. izjavo kandidata o vseh dosedanjih zaposlitvah, iz katere je razvidno izpolnjevanje pogoja glede zahtevanih delovnih izkušenj v kateri kandidat navede datum sklenitve in datum prekinitve delovnega razmerja pri posameznemu delodajalcu, kratko opiše delo, ki ga je opravljal pri tem delodajalcu **z navedbo stopnje izobrazbe, ki je bila zahtevana za to delovno mesto,**
3. izjavo o izpolnjevanju pogoja glede opravljenega strokovnega izpita iz upravnega postopka, iz katere mora biti razvidna ustanova, na kateri je kandidat opravljal izpit in leto opravljanja izpita;
4. izjavo o izpolnjevanju pogoja opravljenega obveznega usposabljanja za imenovanje v naziv, če je usposabljanje opravil,
5. izjavo kandidata, da:
	* je državljan Republike Slovenije,
	* ni bil pravnomočno obsojen zaradi naklepnega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,
	* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
6. izjavo, da za namen tega izbirnega postopka na podlagi objave potrebe po zaposlitvi dovoljuje Upravni enoti Škofja Loka pridobitev podatkov iz uradnih evidenc,
7. izjavo kandidata, da je seznanjen in dovoljuje, da bo Upravna enota Škofja Loka podatke, ki jih je kandidat navedel v prijavi za prosto delovno mesto, obdelovala za namen izvedbe javnega natečaja.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja in veščine, ki jih je pridobil.

V skladu z 21. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10) se v izbirni postopek ne uvrsti kandidat, ki ne izpolnjuje natečajnih pogojev.

Ustreznost kandidatov se bo presojala na podlagi priloženih izjav, na podlagi razgovora s kandidati ali s pisnim preverjanjem, oziroma s pomočjo morebitnih drugih metod preverjanja primernosti kandidatov.

Delovno mesto »referent« je uradniško delovno mesto. Javni uslužbenec bo na tem delovnem mestu naloge opravljal v nazivu referent III (izhodiščni plačni razred: 23 oz. 1.090,65 EUR bruto), z možnostjo napredovanja v naziv referent II in referent I. Z izbranim kandidatom bo sklenjena pogodba o zaposlitvi **za nedoločen čas s polnim delovnim časom in tri mesečnim poskusnim delom.** Izbrani kandidat bo delo opravljal v prostorih Upravne enote Škofja Loka, Poljanska cesta 2, Škofja Loka oziroma v drugih uradnih prostorih, kjer organ opravlja svojo dejavnost.

Prijava na prosto delovno mesto mora biti **obvezno** pripravljena in oddana na obrazcu »Vloga za zaposlitev – javni natečaj«, ki je priloga tega javnega natečaja z natančno izpolnjenimi vsemi rubrikami in podpisanimi izjavami. Kandidat lahko po lastni presoji obrazcu prijave priloži tudi drugo dokumentacijo.

Kandidati vložijo prijavo na priloženem obrazcu » VLOGA ZA ZAPOSLITEVE« v pisni obliki, skupaj z izpolnjeno izjavo o izpolnjevanju pogojev, ki jo pošljejo v zaprti ovojnici z označbo »za javni natečaj – referent (šifra DM 22), številka 110-6/2023-6249 na naslov**:** Upravna enota Škofja Loka, Poljanska cesta 2, 4220 Škofja Loka in sicer **v roku 8 dni** **po objavi** na enotnem spletnem portalu državne uprave **gov.si**, <https://www.gov.si/zbirke/delovna-mesta/> in spletni strani Zavoda RS za zaposlovanje. Za pisno obliko prijave se šteje tudi elektronska oblika, poslana na elektronski naslov: **ue.skofjaloka@gov.si**, pri čemer veljavnost prijave ni pogojena z elektronskim podpisom.

Kandidati, ki niso bili uvrščeni v izbirni postopek in neizbrani kandidati prejmejo sklep.

Obvestilo o končanem izbirnem postopku bo objavljeno na enotnem spletnem portalu državne uprave gov.si, https://www.gov.si/zbirke/delovna-mesta/.

Informacije o izvedbi javnega natečaja daje Tanja Oman, tel. 04 / 5112-441.

V besedilu natečaja uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.

 Mag. Bojan Miklavčič

 v.d. načelnika